সাবা আজাদ
সাবা আজাদ হলেন একজন ভারতীয় অভিনেত্রী, নাট্য পরিচালক এবং সংগীতশিল্পী। তিনি মুম্বই-ভিত্তিক বৈদ্যুতিন ফান দল ম্যাডবয় / মিংকের দুজনের একজন। সাবা ২০১১ সালে মুক্তিপ্রাপ্ত রোমান্টিক কৌতুক চলচ্চিত্র মুঝসে ফ্রেন্ডশিপ কারোগে-এর মূল চরিত্রে অভিনয় করার জন্য অধিক পরিচিত। এই চলচ্চিত্রটি ভারতে অতি জনপ্রিয় হয়েছিল, সারা দেশের কলেজ ছাত্রদের মধ্যে এটি ব্যাপক জনপ্রিয়তা অর্জন করেছিল। তিনি ২০১৬ সালে ওয়াই-ফিল্মসের ওয়েব সিরিজ, লেডিস রুমে ডিঙ্গোর ভূমিকায় অভিনয় করেছেন। ২০০৮ সালে মুক্তিপ্রাপ্ত স্বাধীন চলচ্চিত্র দিল কাবাডিতে রাগা নামক অন্যতম প্রধান চরিত্রে অভিনয়ের মাধ্যমে বলিউডে অভিষেক করেন। তিনি ক্যাডবেরি, পন্ডস, ম্যাগি, টাটা স্কাই, গুগল, কিট ক্যাট, ভোডাফোন, সানসিল্ক, নেসক্যাফে, এয়ারটেলের পাশাপাশি ক্লিন অ্যান্ড ক্লিয়ার, ওয়েস্টসাইড এবং অ্যামওয়ের মতো স্বনামধন্য প্রতিষ্ঠানের বিজ্ঞাপনে একজন মডেল হিসেবে কাজ করেছেন।